NOK ร่วงดิ่งติดฟลอร์ หลังขึ้นเครื่องหมาย XR วันนี้
NOK ร่วงดิ่งติดฟลอร์ หลังขึ้นเครื่องหมาย XR วันนี้ ล่าสุด ณ เวลา 10.11 น. ราคาอยู่ที่ 3.62 บาท ลบ 2.08 บาท หรือ 36.49% สูงสุดที่ 3.62 บาท ต่ำสุดที่ 3.54 บาท ราคา Floor อยู่ที่ 2.52 บาท มูลค่าซื้อขายที่ 17.53 ล้านบาท
26 ก.ย. 2560

ผู้สื่อข่าวรายงานว่า ราคาหุ้น บริษัท สายการบินนกแอร์ จำกัด (มหาชน) หรือ NOK ล่าสุด ณ เวลา 10.11 น. ราคาอยู่ที่ 3.62 บาท ลบ 2.08 บาท หรือ 36.49% สูงสุดที่ 3.62 บาท ต่ำสุดที่ 3.54 บาท ราคา Floor อยู่ที่ 2.52 บาท มูลค่าซื้อขายที่ 17.53 ล้านบาท ขณะที่ดัชนีตลาดหุ้นไทยโดยรวมบวก 0.22%

ทั้งนี้ปัจจัยที่ส่งผลให้ราคาหุ้น NOK มีการปรับตัวลงแรง คาดว่ามาจากประเด็นที่ในวันนี้ (26 ก.ย.) หุ้น NOK ได้ขึ้นเครื่องหมาย XR สำหรับการออกหุ้นสามัญเพิ่มทุนจำนวน 1,207 ล้านหุ้นให้แก่ผู้ถือหุ้นเดิมในอัตราส่วน 1 หุ้นเดิม : 1 หุ้นใหม่ ณ 1.50 บาท และวันปิดสมุดทะเบียน 29 ก.ย. 60
อย่างไรก็ตาม ปกติแล้วราคาหุ้นจะสามารถเปลี่ยนแปลงเพิ่มขึ้น หรือลดลงได้สูงสุดได้ไม่เกินร้อยละ 30 ของราคาปิดวันก่อนหน้า แต่ข้อกำหนดดังกล่าวได้รับการยกเว้นในกรณีที่หลักทรัพย์ที่มีการขึ้นเครื่องหมาย XD, XR, หรือ XA เป็นวันแรก
อนึ่ง การขึ้นเครื่องหมาย XR นั้น หมายความว่าบริษัทจดทะเบียนได้มีการประกาศขายหุ้นสามัญเพิ่มทุนให้แก่ผู้ถือหุ้นเดิมตามสัดส่วนและราคาที่กำหนด โดยผู้ที่ซื้อหุ้นที่ขึ้นเครื่องหมาย XR จะไม่ได้รับสิทธิในการจองซื้อหุ้นเพิ่มทุน
 